Enn Säde
Enn Säde (sündinud 18. oktoobril 1938 Pärnus) on eesti helioperaator. Ta lõpetas 1961. aastal heliinsenerina Leningradi Kinoinseneride Instituudi (vene keeles Ленинградский институт киноинженеров). Aastail 1961–1994 töötas Säde Tallinnfilmis heliinseneri ja -operaatorina, aastast 1978 ka dokumentaalfilmide režissöörina. 1994. aastast on vabakutseline. Enn Säde on teinud režissöörina üle 20 dokumentaalfilmi, olnud umbes 25 mängufilmi ja 80 dokumentaalfilmi helimees, dokumentaalfilme tihti ka monteerinud, ning toimetanud kolleegide filme. Säde on ka tunnustatud filmiajakirjanik. Aastatel 1991–2000 andis ta koos Ago Ruusiga välja filmiajalehte Pääsuke. 2009. aastal tunnistas Eesti Filmiajakirjanike Ühing Enn Säde Eesti parimaks filmiajakirjanikuks tööde eest raadios ja kultuurilehes Sirp. Ta on kirjutanud kaks raamatut.